**Vakok és Gyengénlátók Baranya Megyei Egyesülete**

**Segédeszköz vásárlását támogató program 2017.**

**Pályázati kiírás**

**Pályázati azonosító: SVTP 2017 - 01**

**Meghirdetés dátuma: 2017. június 26.**

A Vakok és Gyengénlátók Baranya Megyei Egyesülete (a továbbiakban VGYBME) elnöksége 2017. június 19-ei 118/2017 számú határozatában döntött arról, hogy pályázatot hirdet, melynek célja a látássérültek egyenlő esélyű hozzáférésének segítése, konkrétabban a vak és gyengénlátó személyek életvitelét segítő, és gyógyászati segédeszközeinek, a pályázók általi megvásárlásának pénzbeli támogatása.

A VGYBME küldetése a Baranya megyében élő vak és gyengénlátó emberek mindennapi kiszolgáltatottságának csökkentése, emberi értékeik gyarapítása, részükre a látás hiányát leküzdeni segítő szolgáltatások biztosítása, valódi lét-és fizikai biztonságuk kivívása, összefogáson alapuló értékközösség teremtése.

A jelen kiírás keretében a VGYBME olyan eszközök vásárlását szeretné ösztönözni és támogatni, amelyek a látássérültek mindennapi életének, közlekedésének önállóságát, az információkhoz történő akadálymentes hozzáférését segítik.

1. A kiírás célja

A VGYBME — célkitűzései teljesülése érdekében — támogatja gyengénlátó, vagy vak emberek tájékozódását, közlekedését, háztartásvezetését, olvasását és írását, digitális, illetve telekommunikációját, sportolását lehetővé tevő eszközök, nagyító, képernyőolvasó, OCR és egyéb szoftverek beszerzését.

2. Pályázat benyújtására jogosultak köre

Pályázatot nyújthat be olyan magánszemély, aki VGYBME rendes tagja, vagy a Baranya megyében hivatalos bejelentett lakcímmel rendelkező és életvitelszerűen ott élő 14 éves életkorát be nem töltött, orvosi igazolás alapján megállapíthatóan látássérült gyermek (a továbbiakban gyermek) szülője, gondviselője, aki egyben a VGYBME pártoló tagja, a gyermek nevében.

**3. Támogatható tevékenységek**

A látás hiányából, vagy gyenge mivoltából eredő hátrányok áthidalását lehetővé tevő új használati tárgyak, szoftverek vásárlása.

**4. Támogatási időszak**

A támogatott tevékenységnek a 2017. június 30 és — 2017. október 28. közötti időszakban kell megvalósulnia. (Ekkor kell megvásárolni a pályázati adatlapon megnevezet eszközt vagy szoftvert.)

**5. A támogatás formája és mértéke**

5.1. A pályázat útján igényelhető támogatás 50 - 90% intenzitású, vissza nem térítendő támogatás, utólagos megtérítés formájában.

5.2. Az elnyerhető támogatás összegének alsó határa 2.000 Ft, azaz kettőezer forint.

5.3 Az elnyerhető támogatás összegének felső határa 25.000 Ft, azaz huszonötezer forint.

5.4 A pályázat benyújtásához 10 – 50% saját forrás (önrész) szükséges.

5.5. Legfeljebb 20 nyertes pályázat lehet.

**6. Elszámolható és el nem számolható költségek**

6.1. Elszámolható költségek:

* A megvásárolt eszköz, vagy szoftver bruttó vételárára, minimum 2200,- Ft, azaz kettőezer-kettőszáz forint, maximum 50.000 Ft, azaz ötvenezer forint erejéig; (A megvásárolt eszköz bruttó vételára lehet több, mint 50.000 Ft, de csak 50.000 Ft részösszeg számolható el.)

6.1. A támogatás terhére nem számolható el:

* Szállítás költsége;
* Utánvétes vásárláshoz kapcsolódó, a szállító cég által felszámolt pénzkezelés költsége;
* A vásárlás helyszínére történő utazás költsége;
* Banki költségek;
* Forint átváltás kapcsán felmerülő költségek;
* Egyéb pénzforgalmi költségek

**7. A pályázat forrása**

A pályázathoz szükséges forrást, összesen 500.000 Ft-ot, azaz ötszázezer forintot az adózók személyi jövedelemadójának 1%-áról (a továbbiakban SZJA 1%) a 2015. évben a VGYBME javára rendelkezők által felajánlott, valamint az MVGYOSZ javára felajánlott és általa a VGYBME-nek továbbadott SZJA 1%, és az Első Pécsi LIONS Klub által cél szerint jutatott adomány fedezi.

**8. A pályázatok benyújtásának módja**

8.1. Pályázatot kizárólag papír alapon lehet benyújtani a kiíráshoz mellékelt adatlap kitöltésével és a 8.5. pontban meghatározott mellékletekkel (a pályázattal benyújtandó dokumentumok). A pályázatnak tartalmaznia kell a 8.4. pontban előírt információkat is.

8.2. Egy pályázó legfeljebb 1 db pályázatot nyújthat be a jelen kiírás keretében.

8.3. Ehhez a pályázati kiíráshoz kapcsolódóan pályázati díjat nem kell fizetni.

8.4. A pályázatnak tartalmaznia kell (az adatlapon) a pályázó

* Személyi igazolványában szereplő teljes nevét;
* MVGYOSZ arcképes igazolványban található törzsszámát;
* Postai értesítési címét;
* Egyesületi tagdíjfizetésről szóló nyilatkozatát;
* A pályázat keretében megvásárolni tervezett eszköz, szoftver pontos megnevezését;
* A pályázat keretében megvásárolni tervezett eszköz bruttó vételárát

8.5. Benyújtandó dokumentumok

* Kitöltött pályázati adatlap
* 14 éves életkort be nem töltött pályázó esetén szemész szakorvos által kiállított a látássérültséget (legfeljebb 23%-os látást) igazoló, 120 naptári napnál nem régebbi lelet egy eredeti példánya
* Nyertes pályázat esetén a megvásárolt eszköz, vagy szoftver eredeti számlája (másolatot nem áll módunkban elfogadni)

8.6. Hiányosan benyújtott pályázat esetén hiánypótlásra nincs mód.

**9- A pályázat postára adásának határideje: 2017. augusztus 14 - szeptember 15.-ig.**

A pályázatot kizárólag postai úton lehet beadni (beküldeni) a következő postacímre: VGYBME SVTP 2017 – 01, 7623 Pécs, Móricz Zsigmond utca 8.

**10. A pályázat formai értékelése és tartalmi bírálata**

10.1. A beérkező pályázatok formai ellenőrzését a VGYBME végzi. A benyújtott pályázat formailag megfelelő, ha:

* A pályázó a pályázat benyújtására jogosult;
* Tartalma a pályázati kiírásnak megfelel;
* Valamennyi melléklet megküldésre került és a dokumentum olvasható;
* A pályázat, valamint a mellékelt dokumentumok adatai között nincs ellentmondás.

10.2. A pályázatokról a VGYBME Elnöksége dönt, a pályázatra adható pontok eredményeinek figyelembevételével. Az első 20, legmagasabb pontszámot elérő pályázat nyer. Egyenlő pontszámok esetén az a VGYBME elnöksége többségi szavazattal dönt.

10.3. A beérkező pályázatok tartalmi ellenőrzését a VGYBME végzi. A benyújtott pályázat tartalmilag megfelelő, ha az alább felsorolt eszközök, szoftverek körébe tartozó termék vásárlását célozza meg: értékelés szempontjai:

* Egyrészes, vagy összecsukható pásztázó fehérbot;
* Egyéb fehérbot, támbot;
* Beszédalapú tájékoztatást adó eszköz (például óra, vérnyomásmérő, vércukorszint mérő, mérleg, színfelismer, stb.);
* Braille-óra, Braille-tábla, pontírógép, Braille-nyomtató;
* Hangjelzéssel tájékoztató eszköz (pld. folyadékszint jelző);
* Akadálymentesen használható (Android 5.0 vagy újabb, iOS 10, vagy újabb operációs rendszerrel működő) okostelefonok, nagygombos mobiltelefonok;
* Diktafonok, CD lejátszók;
* Képernyőolvasó illetve képernyőnagyító, vagy optikai karakterfelismerő szoftverek Windows, Linux, Android vagy iOS operációs rendszerhez;
* Nagyító TV-k, digitális kézi (videó) nagyítók, TV-hez, okostelefonhoz, számítógéphez köthető nagyítók;
* Optikai nagyítók, gyógyszemüveg lencsék, színszűrős szemüvegek
* Látássérültek számára tervezett sporteszközök (például csörgőlabda, vak pingpong eszközei, tande3m kerékpár)

10.4. A benyújtott pályázatok pontozása az alábbiak szerint történik:

* A pályázati adatlapon szereplő minden egyes évre vonatkozóan rendezett tagdíjért (14 évet be nem töltött gyermekek esetén a szülő, vagy gondviselő pártoló tagként befizetet tagdíjért) 100 pont jár, legfeljebb tehát összesen 300 pont.
* A 2017-es évet megelőző 3 évben hasonló (VGYBME) pályázaton támogatásban nem részesült személy évenként 100 pontot kap, vagyis ha 2014-ben, 15-ben és 16-ban sem kapott támogatást, akkor összesen 300 pontot kap.
* A beadási határidő határnapjai között eltelt naptári napok száma szerint naponként egy pont. (Példa: Az augusztus 14.-én postéra adott pályázat esetében szeptember 15.-ig összesen 33 nap van, tehát ha valaki augusztus 14 -én adja postára pályázatát, az 33 pontot ér, míg aki szeptember 15 -én, az 1 pontot kap.)
* A legmagasabb pontszám tehát 633 lehet.

10.5. A vásárlás végső határideje: A bírálat eredményéről szóló tájékoztató postai levél kézhezvételétől számított legfeljebb 45. nap. A döntéshozatal időpontjának változtatási jogát a VGYBME fenntartja.

**11. Döntéshozatal és kiértesítés**

A nyertes pályázatok kiválasztásáról a VGYBME elnöksége dönt. A nyertes pályázókat a VGYBME a döntést követő 5 munkanapon belül feladott, ajánlott postai levélben értesíti.

**12. Elszámolás**

12.1. A nyertes pályázóknak a vásárlást az eredeti számla, a VGYBME számára történő átadásával kell igazolniuk.

12.2. A számlát 2017. szeptember 18. és október 27. között lehet leadni a VGYBME székházában, kizárólag ügyfélfogadási időben és személyesen.

12.3. Az átadott számla ellenében a pályázó az átvételt igazoló számlamásolatot kap az irodavezetőtől.

12.4. A számla leadását követő 10 munkanapon belül a megítélt támogatást a VGYBME a pályázó által megadott számlaszámra banki utalással megküldi.

**13. Kifogás**

A pályázati kiírással, vagy az elbírálással kapcsolatos kifogásokat a VGYBME Felügyelő Bizottsága részére címzett postai levélben kell eljuttatni. Cím: VGYBME Felügyelő Bizottsága 7623 Pécs, Móricz Zsigmond utca A Felügyelő bizottság a kifogásokat működési szabályzatának megfelelő módon kivizsgálja és a vizsgálat eredményéről, az esetleges jogorvoslatról postai levélben értesíti a kifogást benyújtó személyt.

**14. További információk**

A pályázatról további információ kérhető telefonon a +36 / 72 / 534-556 telefonszámon, vagy az [iroda@pecsivakok.hu](mailto:iroda@pecsivakok.hu) e-mailcímen, vagy személyesen a VGYBME székházában ügyfélfogadási időben (hétfőn és csütörtökön 14.00 – 18.00 –ig, szerdán és pénteken 8.00 – 12.00-ig) Pécsen, a Móricz Zsigmond u 8 szám alatt.

Jelen pályázati kiírást szerkesztette: Angyal Gábor, VGYBME elnök

2017. július 1.

**Vakok és Gyengénlátók Baranya Megyei Egyesülete**

**Segédeszköz vásárlását támogató program 2017.**

**Pályázati adatlap**

**Pályázati azonosító: SVTP 2017 - 01**

**1. Kitöltési útmutató**

*Kérjük, hogy az adatlapot a jelen kitöltési útmutató segítségével töltse ki!*

Az adatlap kitöltetlenül kinyomtatva, kézírással, tintával (nyomtatott betűkel), illetve számítógépen is kitölthető. A 2. pontban egy táblázat található, melynek betűvel jelzett sorait kell kitölteni, az üres (pontozott vonallal jelzett) helyeken. A 2. a) sorba a Pályázó személyi igazolványában szereplő nevét kell beírni. A 2. b) sorba a Pályázó MVGYOSZ arcképes igazolványában található törzsszámot (újabb igazolványokban a 6. oldal legfelső sorban található számot) kell beírni. A 2. c); d); és e) sorokba igen, vagy nem szót kell írni attól függően, hogy a sorban jelzet naptári évben a Pályázó befizette-e az egyesületi tagsági díját? A 3. a) sorba a pályázat útján elnyerhető támogatással megvásárolni tervezett segédeszköz, életvitelt segítő eszköz (a továbbiakban Segédeszköz) megnevezését (típus, felhasználási terület) kell beírni. A 3. b) sorba a Segédeszköz bruttó, vagyis a vásárló által megfizetendő árát kell beírni. magyar forintban, számokkal és szavakkal egyaránt. A 4. pontban azt a postacímet (település neve, utca vagy tér, stb. neve, házszám, ha van emelet és ajtószám) kell beírni, ahova a pályázat elbírálás eredményéről szóló tájékoztató levelet küldhetjük. Számítógépes kitöltés esetén a 2. és 3. pontok sorainak kitöltését követően az adatlapot ki kell nyomtatni. A kitöltött és kinyomtatott adatlapot az 5. a) sorban (a lap alján, jobb oldalon) a Pályázó aláírásával kell ellátni (vak személy esetén az aláírás bélyegzőt is elfogadjuk).

**2. A Pályázó azonosító adatai**

|  |  |  |  |
| --- | --- | --- | --- |
| a) Név: |  | | |
| **Ez a cella nem kitöltendő!** | | | | |
| b) MVGYOSZ arcképes igazolványban található törzsszám: | | |  | |
| **Ez a cella nem kitöltendő!** | | | | |
| c) Tagsági díját 2017. évre befizette: | |  | | |
| d) Tagsági díját 2016. évre befizette: | |  | | |
| e) Tagsági díját 2015. évre befizette: | |  | | |

**3. A megvásárolni kívánt Segédeszköz adatai**

|  |  |
| --- | --- |
| a) Megnevezés: |  |
| b) Bruttó ár: |  |

**4. Értesítési cím**

|  |
| --- |
|  |

**5. Nyilatkozat az SVTP 2017 – 01 azonosítójú pályázaton történő részvételről**

Alulírott aláírásommal hitelesítve kijelentem, hogy az SVTP 2017 – 01 azonosító számú pályázatban részt kívánok venni. A pályázati kiírásban található feltételeket elolvastam, megértettem és elfogadom.

|  |  |
| --- | --- |
| a) Pályázó aláírása |  |